รัฐบาลจัดงานแสดงผลงานด้านสังคมของรัฐบาล นายกรัฐมนตรีย้ำผลักดันนโยบายดูแลปัญหาสังคมทุกมิติ
รัฐบาลจัดงาน Thailand Social Expo 2018 เพื่อแสดงผลงานด้านสังคม และงานมหกรรมด้านสังคมครั้งแรกของประเทศไทย ระหว่างวันที่ 3-5 สิงหาคม 2561 ซึ่งเป็นการบูรณาการความร่วมมือของภาคีเครือข่ายกว่า 90 องค์กร โดย พลเอก ประยุทธ์ จันทร์โอชา นายกรัฐมนตรี เป็นประธานเปิดงาน ณ ฮอลล์ 5 - 7 อิมแพ็ค เอ็กซิบิชั่น เซ็นเตอร์ ศูนย์แสดงสินค้าและการประชุมอิมแพค เมืองทองธานี  

นายกรัฐมนตรี กล่าวว่า ประเทศไทยกำลังเดินหน้าสู่ไทยแลนด์ 4.0 ด้วยการใช้เทคโนโลยี นวัตกรรมในการพัฒนาประเทศ และดำเนินการตามยุทธศาสตร์ชาติ 6 ด้าน และการปฏิรูปประเทศ ซึ่งทั้งหมดจะต้องพัฒนาคนให้สอดคล้องกับการพัฒนาประเทศ คือการดูแลในทุกมิติ โดยเฉพาะการดูแลด้านจิตใจ ให้ทุกคนมีคุณธรรม จริยธรรม มีจิตสำนึก เผื่อแผ่แบ่งปัน มีความสามัคคีและปรองดอง และการทำให้สังคมไทยพร้อมรับกับความท้าทายที่ซับซ้อนของโลกยุคปัจจุบัน โดยมุ่งเน้นสร้างความเข้มแข็งตั้งแต่ระดับครอบครัว และยังคำนึงถึงการแก้ปัญหาให้กับประชาชนทุกกลุ่ม ตั้งแต่ผู้มีรายได้น้อย ผู้พิการ ผู้สูงวัย และเยาวชน ผ่านโครงการสำคัญต่างๆ มากมาย เช่น การลงทะเบียนผู้มีรายได้น้อยและบัตรสวัสดิการแห่งรัฐ การส่งเสริมการศึกษาที่ตรงความต้องการของประเทศ 

นอกจากนี้รัฐบาลได้มุ่งจัดระเบียบสังคมในด้านต่างๆ เพื่อสร้างความเท่าเทียมลดความเหลื่อมล้ำ ทั้งการแก้ปัญหาที่ดินทำกินที่ได้ดำเนินการไปแล้วในกว่า 60 จังหวัด และตั้งเป้าจัดสรรที่ที่ดินเพื่อการเกษตรให้กับประชาชนอีกกว่า 3 แสนไร่ รวมถึงการผลักดันกฎหมายที่สำคัญไปแล้วกว่า 400 ฉบับ การแก้ปัญหาหนี้นอกระบบ การแก้ปัญหาที่เป็นพันธะสัญญากับต่างประเทศ เช่น การแก้ปัญหาค้ามนุษย์ที่มีความก้าวหน้า  ทั้งนี้รัฐบาลได้จัดสรรงบประมาณกว่าร้อยละ 40 ของงบประมาณรายจ่ายประจำปี ในการดูแลด้านสวัสดิการประชาชน ที่ครอบคลุมทั้งเรื่องของนโยบายสุขภาพถ้วนหน้า การศึกษาฟรี กองทุนเงินออมแห่งชาติ และกองทุนเพื่อพัฒนาสังคมในด้านต่างๆ    

นายกรัฐมนตรียังฝากให้ทุกคนช่วยกันในทุกระดับ เพราะเชื่อว่าหากทุกคนร่วมมือกัน ทุกเรื่องจะสำเร็จได้ เช่น กรณีของการช่วยเหลือเยาวชนทีมหมูป่าอะคาเดมี  ที่สำคัญคือต้องเริ่มทำวันนี้ เช่นเดียวกับตนเองที่จะทำหน้าที่ให้ดีที่สุดตราบใดที่ยังรับผิดชอบในการบริหารบ้านเมืองอยู่